Ego Galterus dominus de Sombernone notum facio tam presentibus quam futuris quod dedi et concessi Deo et Beate Marie Cistercii in capitulo Cistercii coram conventu libere et absolute in elemosinam perpetuam pro anima patris mei et antecessorum meorum et pro salute anime mee et fratrum meorum pasturas per totam terram meam citra Oscharam fluvium et insuper a Moelen usque ad Meimontem. Si vero pecora Cisterciensium dampnum fecerint in satis vel pratis dampnum tantum modo restituetur sine lege. Actum in capitulo Cistercii in presentia domini Guillelmi abbatis Cistercii, Petri prioris, Pontii cellerarii, Hugonis domini de Vergiaco et Symonis fratris eius, Petri de Nuiz, Hugonis Buchon. Hoc totum laudaverunt apud Divionem duo fratres mei Guido et Garnerius. Testes : dominus W abbas Cistercii, Petrus prior, Pontius cellerarius, Gervasius et Petrus monachi Cistercii. Ut autem hoc stabile et firmum permaneret presentem cartam signavi sigillo meo. Actum anno Incarnationis Domini Mo Co LXXXo IXo.